Ástandið á húsnæðinu við Kleppsveg 150 til 152 í Reykjavík reyndist verra en upphaflega var talið og umfang og kostnaði við verkið svipar til þess að byggður yrði nýr leikskóli. Upphaflega var talið að kostnaðurinn við endurbæturnar gæti mest orðið 600 milljónir en nú stefnir í að hann verði um milljarður.
Það vakti nokkra athygli þegar borgin keypti í nóvember húsnæðið við Kleppsveg 150 til 152- þar var áður kynlífstækjabúðin Adam og Eva og arkitektastofa. Til stendur að breyta húsnæðinu í leikskóla fyrir 120 til 130 börn á sex deildum. Borgin keypti húsnæðið á 625 milljónir og átti upphaflega kostnaður við breytingar á húsnæðinu að vera í kringum 370 til 600 milljónir.
Samkvæmt nýju minnisblaði umhverfis-og skipulagssviðs hefur hins vegar komið í ljós að húsnæðið var í verra ástandi en upphaflega var talið og kostnaðurinn við endurbætur á bæði húsnæði og lóð gæti numið einum milljarði.
Þar munar mestu um frágang innandyra en kostnaðurinn við það nemur um 167 milljónum. Borgin hafði meðal annars gert sér vonir um að hægt væri að halda skipulagi í kjallara að mestu óbreyttu. Í minnisblaðinu kemur að það þurfi að endurskipuleggja hann vegna bruna- og öryggismála. Þá vildi bogin halda innra skipulagi á efri hæð að Kleppsvegi 152 en þar eru rakaskemmdir sem ekki hefur verið brugðist við að fullu og sýni hafa staðfest bæði myglu- og örveruvöxt.
Endurnýja þarf flest allar lagnir en borgin hafði reiknað með að hægt yrði að nýta hluta vatns, hita og raflagna. Jafnframt hefur komið í ljós leki á miðju þaki Kleppsvegar 150 sem borgin taldi að hægt yrði hafa óbreytt.
Enn fremur vildi borgin halda í upprunalegt útlit hússins en arkitektar hafa lagt til verulega andlitslyftingu.
Kostnaður við endurbætur á húsnæðinu við Kleppsveg 150 til 152 gæti numið einum milljarði króna. Húsnæðið er í miklu verra ástandi en talið var. 